text: Son pere mena d'une part
   Et sa mere. Moult li fu tart
   PageV01P128
   Que dit leur eüst et conté
   Dont il vient et qu'il a trouvé.
   "Sire", fait il, "je vous dirai
   Merveilles, car assez en sai.
   Sachiez que ne fu pas eschars
   Envers vous li lais rois Crompars
   Quant le chevalet de benus
   Vous donna. Car je croi k'ains nus
   Ne vit jouel de sa valour.
   Plus vaut d'or que plaine une tour.
   Sachiez vraiement, sans cuidier,
   C' on ne le porroit esprisier.
   Nel di pas pour ce k'à nul jour
   Me plaise qu'il ait ma serour ;
   Car trop seroit mal emploiie,
   Encor soit il rois de Bougie.
   Trop me pariroit près dou cuer,
   Je ne le vorroie à nul fuer.
   Dirai vous pourquoi je le di.
   Bien sai, quant je de ci parti,
   Que vous mauvais gré li seüstes
   De ce que tost ne me reüstes,
   Et croi bien que, pour ce mesfait,
   Li avez aucun meschief fait.
   Ne sai s'il est enprisonnés ;
   Mais, s'il i est, si l'en getés
   Se il vous plaist. Si s'en ira
   En son pays ; car mais n'aura
   Ma suer, puis que il est tex hom
   Qu'il a fait rain de trayson."
   Dist Marcadigas : "Voirement
   Est il en prison fortement.
   Penduz, ou ars, ou escorchiez
   PageV01P129
   Fust tout vraiement, le sachiez,
   Se tost no fussiez revenus ;
   De ce ne le destournast nus.
   De la prison sera getez,
   Puis k'ainsi est que le voulez.
   Mais à ma fille a il failli ;
   Car il l'a par droit desservi.
   J à faus hom ma fille n'aura
   Quant sa faussetez prouvé l'a."
   Et quant Cléomadès entent
   Ce mot, moult li vint à talent.
  